RAPPORT KONĠUNT LILL-PARLAMENT EWROPEW U LILL-KUNSILL Ir-Reġjun Amministrattiv Speċjali ta' Ħong Kong: Rapport Annwali 2013 /* JOIN/2014/018 final */





Sommarju Minn mindu Ħong Kong għadda f'idejn ir-Repubblika Popolari taċ-Ċina fl-1997, l-Unjoni Ewropea u l-Istati Membri tagħha segwew mill-qrib l-iżviluppi politiċi u ekonomiċi fir-Reġjun Amministrattiv Speċjali (RAS) ta’ Ħong Kong skont il-prinċipju "pajjiż wieħed, żewġ sistemi". F'konformità mal-impenn li ngħata lill-Parlament Ewropew fl-1997, jinħareġ rapport annwali dwar l-iżviluppi f'Ħong Kong. Dan huwa s-16-il rapport bħal dan, li jkopri l-iżviluppi fl-2013. L-UE temmen li l-prinċipju ta' “pajjiż wieħed, żewġ sistemi”, minqux fid-Dikjarazzjoni Sino-Brittanika u fil-Liġi Bażika ta’ Ħong Kong, kompla jaħdem tajjeb fl-2013. Id-drittijiet u l-libertajiet fundamentali tal-poplu ta’ Ħong Kong baqgħu jiġu rispettati, l-istat tad-dritt inżamm, u tħarsu l-ekonomija tas-suq u l-ambjent tan-negozju. Ir-relazzjonijiet bilaterali bejn l-UE u Ħong Kong komplew isiru aktar profondi, bi żjara f’Ħong Kong f’Novembru mill-President tal-Kummissjoni Ewropea, José Manuel Barroso. Ir-relazzjonijiet kummerċjali u ekonomiċi żviluppaw tajjeb u l-UE u Ħong Kong komplew u estendew id-djalogu u kooperazzjoni f’ħafna oqsma ta’ interess reċiproku, inklużi s-servizzi finanzjarji, id-dwana, l-ambjent, ir-riċerka, l-edukazzjoni u l-kultura. L-UE tagħti importanza kbira lill-istabbiltà, il-prosperità ekonomika u l-iżvilupp demokratiku ta’ Ħong Kong. Hija temmen li gvern responsabbli jikkontribwixxi għall-istabbiltà u l-prosperità u jgħin sabiex tinżamm il-pożizzjoni ta’ Ħong Kong bħala ċentru tal-kummerċ internazzjonali kruċjali. L-UE tibqa' tappoġġa progress sostanzjali lejn l-għan tal-Gvern ta’ Ħong Kong u tal-Kumitat Permanenti tal-Kungress Popolari Nazzjonali biex sal-2017 jinkiseb il-vot universali għall-elezzjoni tal-Kap Eżekuttiv u sal-2020 għall-elezzjoni tal-Kunsill Leġiżlattiv, f’konformità mal-Liġi Bażika tar-RAS ta’ Ħong Kong u x-xewqat tal-poplu ta’ Ħong Kong. L-iżviluppi politiċi Fl-ewwel indirizz ta' politika tiegħu f’Jannar 2013, il-Kap Eżekuttiv Chun-ying Leung fisser il-pjan ta' direzzjoni u l-objettivi tiegħu fit-tul għal Ħong Kong bil-motto "stinka għall-bidla, żomm l-istabilità, servi lin-nies bi prammatiżmu" Huwa wiegħed li jiddefendi l-valuri fundamentali ta’ Ħong Kong, jimplimenta l-prinċipju ta' "pajjiż wieħed, żewġ sistemi" konformi mal-Liġi Bażika u jiġġestixxi tajeb ir-relazzjoni bejn Ħong Kong u l-kumplament taċ-Ċina. Huwa qal li, bħala RAS taċ-Ċina, Ħong Kong irċieva appoġġ qawwi u sostnut mill-gvern ċentrali. Huwa jemmen li, waqt li jieħu vantaġġi mill-prinċipju ta' "pajjiż wieħed, żewġ sistemi", Ħong Kong mhux biss fetaħ is-suq vast tal-kumplament taċ-Ċina bħala żona ta' interess ekonomiku għalih, iżda wkoll saħħaħ l-istatus ta’ Ħong Kong bħala ċentru internazzjonali. Inizjattivi kruċjali ta' politika kienu ffokati fuq it-tisħiħ tal-iżvilupp ekonomiku billi, fost affarijiet oħra, jitqawwew ir-relazzjonijiet ekonomiċi mal-kumplament taċ-Ċina u li jiġu żviluppati s-servizzi finanzjarji ta' Ħong Kong, is-servizzi ta' negozju u professjonali, it-tbaħħir internazzjonali, l-innovazzjoni u l-ittestjar; li tiżdied il-provvista ta' art u l-offerta ta' akkomodazzjoni sussidjata għal perjodi qosra sa medji; l-introduzzjoni ta' miżuri biex jittaffa l-faqar, titjieb il-kura għall-anzjani, titjieb il-pożizzjoni tan-nisa u ta' minoritajiet etniċi, u tkompli tiġi żviluppata l-politika tax-xogħol, u tiġi żgurata l-protezzjonali ambjentali u l-konservazzjoni billi titjieb il-kwalita tal-arja, jiġi mmaniġġat l-iskart u tiġi mħajra l-kostruzzjoni ta' bini ekoloġiku. Bħalma kien il-każ fl-2012, ir-relazzjonijiet bejn l-eżekuttiv u l-leġiżlattiv kienu diffiċli fl-2013. Il-leġiżlaturi mblukkata jew dewmu għadd ta’ inizjattivi. L-eżekuttiv u l-leġiżlatura ma kinux kapaċi jaslu għal ftehim finali dwar affarijiet ta' interess vitali għal Ħong Kong, bħal fil-każ tal-immaniġġar tal-iskart solidu, b'mod partikolari fejn jidħlu l-miżbliet. Bħalma kien il-każ fl-2012, xi ftit leġiżlaturi tal-Kunsill Leġiżlattiv użaw il-mekkaniżmu ta' diskorsi twal ħafna biex jaslu għall-obbjettivi tagħhom. Id-dibattitu dwar il-baġit tal-2013 kien partikolarment milqut minn dan peress li numru żgħir ta’ leġiżlaturi pproponew aktar minn 700 emenda għall-Abbozz ta' Approprjazzjoni tal-2013. Il-President tal-Kunsill Leġiżlattiv, Jasper Tsang, esprima l-opinjoni tiegħu li teżisti raġuni strutturali għar-relazzjoni batuta bejn l-eżekuttiv u l-leġiżlattiv, u ipponta subgħajh lejn il-fatt li s-sistema preżenti ta' ggvernar ma tipprovdix lill-eżekuttiv b'appoġġ qawwi u affidabbli ta' maġġoranza fil-Kunsill. Huwa nnota wkoll li kemm il-fergħa leġiżlattiva kif ukoll dik eżekuttiva kellhom jirrispettaw u jikkunsidraw il-fehmiet tal-pubbliku. L-għażla ta' sistema elettorali għall-Kap Eżekuttiv u l-Kunsill Leġiżlattiv ta' Ħong Kong għandha tagħmel il-governanza ta' Ħong Kong aktar effiċjenti. Ħong Kong żamm l-impenn tiegħu lejn l-integrità u l-Kummissjoni Indipendenti kontra l-Korruzzjoni (Independent Commission Against Corruption - ICAC) taħdem mal-komunità fil-ġlieda kontra l-korruzzjoni permezz ta’ infurzar effettiv tal-liġi, l-edukazzjoni u l-prevenzjoni Fl-2013, l-ICAC rċeviet 2 652 ilment dwar korruzzjoni, tnaqqis bi 33 % meta mqabbel mat-3 932 ilment li daħlu fl-2012, bl-għadd ta’ ilmenti li setgħu jiġu pproċessati jinżel b'41 % Diffiċli li wieħed jistabbilixxi r-raġunijiet eżatti għal dan it-tnaqqis. Il-President tal-Kumitat Konsultattiv dwar il-Korruzzjoni esprima l-opinjoni tiegħu li wieħed mill-fatturi jista’ jkun aktar għarfien fost il-pubbliku dwar il-prevenzjoni tal-korruzzjoni, bħala riżultat tal-isforzi msaħħa tal-ICAC fl-edukazzjoni ta' prevenzjoni. Fattur ieħor seta’ kien it-tnaqqis fil-fiduċja tal-pubbliku fl-ICAC, wara l-kontroversja ta' dan l-aħħar dwar infiq żejjed f'divertiment uffiċjali mill-eks-Kummissarju tal-ICAC. Il-kwistjoni kienet ittrattata minn Kumitat Indipendenti ta' Rieżami dwar is-Sistemi u l-Proċeduri Regolatorji tal-ICAC għall-ġestjoni tad-divertiment uffiċjali, ir-rigali u ż-żjarat tax-xogħol, maħtur mill-Kap Eżekuttiv, u mill-Kumitat dwar il-Kontijiet Pubbliċi tal-Kunsill Leġiżlattiv. L-ICAC qal li kien beħsiebu jimplimenta r-rakkomandazzjonijiet kollha li għamlu ż-żewġ kumitati. Id-diskussjonijiet politiċi matul l-2013 kienu ddominati mid-dibattitu dwar l-introduzzjoni tal-vot dirett universali għall-elezzjoni tal-Kap Eżekuttiv tal-2017. Tnediet varjetà ta’ inizjattivi f’dan il-qasam minn gruppi akkademiċi, mis-soċjetà ċivili, minn organizzazzjonijiet tan-negozju u mill-partiti politiċi. Il-biċċa l-kbira minnhom kellhom l-għan li jġibu s-sistema futura ta' nomina tal-kandidati aktar demokratika Inizjattiva waħda, Occupy Central, nediet kampanja għal sistema elettorali demokratika, u ħabbret li kienet se tokkupa d-distrett kummerċjali ċentrali ta' Ħong Kong jekk il-proposta ta' riforma tal-gvern tar-RAS ta’ Ħong Kong ma tilħaqx l-istandards internazzjonali. Xi membri tal-gvern tar-RAS ta’ Ħong Kong u d-direttur tal-Uffiċċju ta’ Kollegament tal-Gvern Ċentrali tal-Poplu f’Ħong Kong issieħbu fid-dibattitu pubbliku dwar riforma elettorali Id-Direttur tal-Uffiċċju ta’ Kollegament saħaq fuq il-bażi legali għal riforma tal-Liġi Bażika u d-deċiżjonijiet tal-Kumitat Permanenti tal-Kungress Popolari Nazzjonali dwar il-metodi għall-għażla tal-Kap Eżekuttiv u l-iffurmar tal-Kunsill Leġiżlattiv Qal ukoll li l-gvern ċentrali jistenna li s-sistema elettorali futura kellha tkun waħda li tiżgura li jkunu biss dawk il-kandidati li "jħobbu lill-pajjiż u jħobbu lil Ħong Kong" li jiġu eletti u maħtura. Fis-17 ta’ Ottubru 2013, il-Kap Eżekuttiv ħabbar l-istabbiliment ta' Task Force dwar l-Iżvilupp Kostituzzjonali, immexxi mis-Segretarju Ewlieni għall-Amministrazzjoni, is-Segretarju għall-Ġustizzja u s-Segretarju għall-Affarijiet Kostituzzjonali u Kontinentali. Fl-4 ta’ Diċembru, il-Gvern tar-RAS ta' Ħong Kong nieda konsultazzjoni pubblika dwar ir-riforma elettorali għall-elezzjoni tal-2017 tal-Kap Eżekuttiv u l-elezzjoni tal-2016 għall-Kunsill Leġiżlattiv. Id-dokument ta’ konsultazzjoni[1] kien fih stedina lill-membri tal-pubbliku biex jibagħtu l-opinjonijiet tagħhom lill-Uffiċċju tal-Affarijiet Kostituzzjonali u Kontinentali sat-3 ta’ Mejju 2014. It-tnedija tal-konsultazzjoni pubblika tat aktar struttura u direzzjoni lid-dibattitu dwar ir-riforma elettorali. Kien hemm opinjonijiet diverġenti ħafna, speċjalment dwar il-proċedura għan-nomina tal-kandidati. Il-pożizzjonijiet meħuda f’dan ir-rigward mill-Gvern tar-RAS ta' Ħong Kong u mill-gvern ċentrali fuq naħa waħda, u l-partiti pan-demokratiċi u s-simpatizzanti tagħhom, min-naħa l-oħra, baqgħu reċiprokament esklussivi Fl-2015 ikun meħtieġ li jinstab kompromess dwar dan is-suġġett kruċjali, u dwar kwistjonijiet oħra importanti, sabiex jiġi żgurat li tkun tista' ssir ir-riforma elettorali fi żmien xieraq għall-elezzjoni tal-Kunsill Leġiżlattiv tal-2016 u għall-elezzjoni tal-Kap Eżekuttiv tal-2017, li huma vitali għal governanza effiċjenti ta’ Ħong Kong. Iż-żamma tal-istandards għolja tal-istat tad-dritt u tal-indipendenza tal-ġudikatura ta' Ħong Kong baqgħu is-suġġett ta' dibattiti fost il-pubbliku. Waqt il-ftuħ ċerimonjali tas-sena legali tal-2013, il-Prim Imħallef tal-Qorti tal-Appell Finali, l-Onorevoli Geoffrey Ma Tao-li, enfasizza l-ħtieġa tal-integrità tal-liġi u l-importanza tar-rwol kostituzzjonali tal-imħallfin u t-trasparenza fil-proċess ġudizzjarju. Il-Prim Imħallef Ma esprima fiduċja qawwija li l-ġudikatura f’Ħong Kong tibqa' indipendenti. Żewġ deċiżjonijiet tal-Qorti tal-Appell Finali fl-2013 jagħtu prova tal-opinjoni tal-Prim Imħallef li l-istandards għolja tal-istat tad-dritt f'Ħong Kong għadhom miżmuma. Waħda minnhom ikkonfermat id-dritt ta' persuni transesswali li kienu għaddew minn operazzjoni ta' riassenjazzjoni sesswali li jiżżewġu u ddikjarat li impediment legali li jeżisti għal dan imur kontra l-kostituzzjoni. Id-deċiżjoni l-oħra ddikjarat li l-politika tal-gvern li jillimita l-Assistenza Komprensiva tas-Sigurtà Soċjali lil dawk li jkunu għexu f'Ħong Kong għal mill-inqas seba’ snin tmur kontra l-kostituzzjoni. Ċerti dispożizzjonijiet legali, bħalma huma d-dispożizzjonijiet għall-għajnuna legali għal individwi bi dħul baxx, jistgħu jittejbu. Kumpaniji Ewropej ibbażati f'Ħong Kong baqgħu jsemmu l-istat tad-dritt u l-kwalità għolja tal-ġudikatura bħala waħda mir-raġunijiet ewlenin li għalihom wieħed għandu jibbaża l-kwartieri tiegħu għaċ-Ċina u l-Asja hemmhekk Abbażi tal-kredenzjali tagħha rigward l-istat tad-dritt, is-Segretarju tal-Ġustizzja, Rimsky Yuen, baqa' jippromwovi lil Ħong Kong bħala ċentru reġjonali għal servizzi internazzjonali ta' arbirtraġġ u dawk legali. Il-Kummissjoni taċ-Ċina tal-Arbitraġġ Marittimu ħabbret li kienet sejra tiftaħ fergħa f'Hong Kong, u qed isiru l-arranġamenti biex jiġu ffaċilitati s-seduti ta' arbitraġġ f’Hong Kong mill-Qorti Permanenti ta’ Arbitraġġ, bil-kwartieri ġenerali f'The Hague. Sabiex ikunu jistgħu jintlaqgħu aħjar il-ħtiġijiet dejjem jinbidlu tas-soċjetà, is-Segretarju għall-Ġustizzja, fil-kapaċità tiegħu bħala President tal-Kummissjoni għar-Riforma tal-Liġi, daħal ukoll għall-impenn li jistudja x'riformi huma possibbli fl-oqsma tal-liġi dwar l-arkivji, l-aċċess għall-informazzjoni u l-finanzjament minn partijiet terzi għal arbitraġġ. Ir-residenti ta’ Ħong Kong baqgħu jeżerċitaw id-dritt tagħhom tal-libertà tal-espressjoni u tal-assoċjazzjoni. Id-dimostrazzjonijiet annwali tal-4 ta' Ġunju u tal-1 ta' Lulju saru fl-2013, bħalma saru żewġ dimostrazzjonijiet politiċi kbar oħra. Il-President tal-Kummissjoni għal Opportunitajiet Indaqs indirizza l-parata annwali Gay Pride, kif ukoll saru numru kbir ta' dimostrazzjonijiet politiċi iżgħar matul is-sena dwar kwistjonijiet politiċi jew soċjoekonomiċi, marbuta ma' Ħong Kong u mal-kumplament taċ-Ċina. Il-biċċa l-kbira tad-dimostrazzjonijiet kienu paċifiċi u, b’mod ġenerali, il-pulizija aġixxiet b’mod proporzjonat. Il-midja, inkluża dik diġitali, baqgħet libera u esprimiet firxa wiesgħa ta' opinjonijiet. Madankollu, hemm impressjoni dejjem tikber, irreġistrata fir-rapport annwali tal-Assoċjazzjoni tal-Ġurnalisti ta' Ħong Kong, li kemm il-midja stampata kif ukoll dik elettronika kienet qed tagħmel awtoċensura, speċjalment meta tkopri kwistjonijiet li jirrigwardaw il-kumplament taċ-Ċina. Abbażi tax-xejriet fl-2013, l-Indiċi ta’ Libertà tal-Istampa tal-2014 minn Reporters without Borders niżżel lil-Ħong Kong tliet postijiet għall-61 post, u ċċita l-awtoċensura u l-influwenza dejjem tikber eżerċitata mill-Uffiċċju ta' Kollegament tal-gvern ċentrali. Il-kontinwazzjoni tat-tħaddim tal-prinċipju "pajjiż wieħed, żewġ sistemi", u r-reputazzjoni ta’ Ħong Kong bħala territorju fejn l-ambjent tan-negozju jibbenefika minn flussi ħielsa ta’ informazzjoni, se jibqa' jiddependi fuq il-libertà tal-midja Għaldaqstant, id-dikjarazzjonijiet li saru mill-Kap Eżekuttiv b'appoġġ għall-libertà tal-midja ntlaqgħu tajjeb ħafna. Ir-relazzjonijiet ta' Ħong Kong mal-kumplament taċ-Ċina kienu s-suġġett ta' ħafna dibattitu fost il-pubbliku u ta' ħafna attenzjoni mill-midja. Xi kultant, il-kuntatti ekonomiċi u dawk bejn in-nies, li dejjem qed jiżdiedu, inkluż it-turiżmu, kienu l-kawża ta' xi diżgwid soċjali f'Ħong Kong u ħolqu problemi ta' politika għall-awtoritajiet. Fost dawn kien hemm kwistjonijiet bħalma huma ż-żieda fid-domanda minn nies mill-kumplament taċ-Ċina għall-akkomodazzjoni u għal postijiet fl-iskejjel primarji u sekondarji (speċjalment qrib il-fruntiera bejn Ħong Kong u l-kumplament taċ-Ċina), l-impjiegi għal dawk mill-kumplament taċ-Ċina li jkunu qed ifittxu x-xogħol, il-pressjoni aktar qawwija fuq it-trasport pubbliku minħabba l-għadd li qed jikber malajr ta' turisti mill-kumplament taċ-Ċina (minn 35 miljun fl-2012 għal 41 miljun fl-2013[2]), kif ukoll id-domanda dejjem tikber għal ċerti prodotti tal-konsum, inkluż it-trab tal-ħalib għat-trabi, li xi kultant ħolqot xi skarsezzi f'Ħong Kong. Il-gvern introduċa diversi miżuri biex iħares l-interessi tar-residenti ta’ Ħong Kong u biex jistabbilizza s-suq kontra prezzijiet li jogħlew malajr u kontra l-iskarsezzi. Tali miżuri, madankollu, ma setgħux iwaqqfu ż-żieda fl-għadd ta' espressjonijiet ta' sentiment kontra l-kumplament taċ-Ċina fil-midja (inkluż fuq il-midja soċjali) u lanqas ma setgħu jwaqqfu milli jitfaċċaw xi ftit gruppi radikali b'ideat kontra l-kumplament taċ-Ċina. L-iżviluppi ekonomiċi Ħong Kong għadu wieħed miċ-ċentri finanzjarji u ċentri kummerċjali ewlenin fid-dinja. L-erba’ industriji ewlenin f’Ħong Kong (is-servizzi finanzjarji, il-kummerċ u l-loġistika, it-turiżmu u s-servizzi professjonali u tal-produtturi) kienu l-mutur tat-tkabbir ekonomiku ta’ Ħong Kong, li pprovdew l-imbuttatura għat-tkabbir f’setturi oħra u għall-ħolqien tal-impjiegi. Filwaqt li tikseb vantaġġ mit-tkabbir ekonomiku qawwi fiċ-Ċina, il-belt għandha rwol importanti fil-kummerċ u l-investiment mal-kumpplament taċ-Ċina. Ħong Kong kien kapaċi jimxi 'l quddiem fuq il-bażi tal-valuri fundamentali tiegħu — l-istat tad-dritt, il-fluss liberu tal-informazzjoni, it-trasparenza u l-pożizzjoni tiegħu kontra l-korruzzjoni. Fl-2013, Ħong Kong mar tajjeb ekonomikament u kompla jġib punti għola f'ħafna stħarriġ globali li jkejlu l-libertà ekonomika u l-kompetittività.[3] Minkejja l-kisbiet ekonomiċi tiegħu, Ħong Kong qiegħed jiffaċċa wkoll sfidi kompetittivi ġodda mil-liberalizzazzjoni ekonomika fiċ-Ċina u l-emerġenza ta' ċentri ekonomiċi oħra fir-reġjun. L-ekonomija tiegħu rreġistrat tkabbir kostanti ta' 2,9 %, f'termini reali, fl-2013. Id-domanda domestika kienet il-mutur kruċjali tat-tkabbir, filwaqt li l-prestazzjoni tas-settur estern baqgħet waħda modesta minħabba l-kundizzjonijiet ekonomiċi globali dgħajfa. Il-livelli tal-impjieg kienu sodi, bir-rata tal-qgħad iddur madwar 3,3 % matul il-biċċa l-kbira tas-sena. Il-prezzijiet għall-kosumaturi għolew b'4,3 %[4]. Bl-appoġġ tal-gvern ċentrali, Ħong Kong baqa' l-akbar ċentru offshore tar-renminbi (RMB) fid-dinja. Ospita l-akbar ġabra ta' depożiti barra l-kumplament taċ-Ċina ta' renminbi, b'aktar minn RMB 1 triljun[5] fi tmiem l-2013. Huwa kompla jżomm il-vantaġġ kompetittiv tiegħu fuq ċentri finanzjarji oħra f’termini ta' infrastruttura tas-suq u likwidità, b'firxa tajba ta' prodotti ta’ investiment fir-RMB. Fl-24 ta' Ġunju tnediet uffiċjalment is-"CNH Ħong Kong Interbank Offered Rate fixing (CNH HIBOR fixing)", li stabbilixxiet rati normattivi għas-self offshore u l-faċilitazzjoni tal-ħolqien ta' aktar opzjonijiet ta' hedging. Ir-rikonoxximent reċiproku ta' prodotti ta' fondi bejn il-kumplament taċ-Ċina u Ħong Kong jitqies bħala l-ewwel pass fl-istabbiliment ta' Ħong Kong bħala l-fus Asjatiku għall-ġestjoni tal-fondi. Ir-regolaturi fil-kumplament taċ-Ċina u f'Ħong Kong ħadmu pjani għat-tnedija dalwaqt tal-iskema, li se tippermetti lill-maniġers internazzjonali li jbiegħu prodotti ta' fondi fil-kumplament taċ-Ċina u jippermettu fondi mill-kumplament taċ-Ċina li jinbiegħu f’Ħong Kong. Fl-istess ħin, iċ-Ċina żiedet il-pass tal-internazzjonalizzazzjoni tar-renminbi, b'Londra, Pariġi, Frankfurt, Singapor u Tajpei kollha issa kapaċi jiżviluppaw bħala fus għan-negozju offshore ta' RMB. Ħong Kong ma tilifx żmien fil-bini ta' alleanzi ma' swieq offshore oħra. F'Diċembru 2013, il-boroż ta' Ħong Kong u Singapor ffirmaw patt ta' kooperazzjoni dwar l-iżvilupp ta' prodotti ta' investiment bir-renminbi. Madankollu, il-kompetizzjoni esterna mistennija tiżdied hekk kif jitfaċċaw atturi ġodda fis-suq. Ir-riformi ekonomiċi taċ-Ċina ħolqu opportunitajiet u sfidi għal Ħong Kong. Il-pjan ta' Beijing li tinħoloq żona pilota ta' kummerċ ħieles f'Shanghai qajmet reazzjonijiet qawwija f'Ħong Kong. Il-miżuri ta’ politika meħtieġa biex iż-żona ġdida ta' Shanghai tkun tista' tippilota konvertibilità usa' tar-RMB u rati ta' imgħax aktar liberi, u orjentati lejn is-suq, ġibdet ħafna spekulazzjoni mill-midja u min-negozju. Xi wħud jibżgħu li l-liberalizzazzjoni f’dawn l-oqsma tkun ta' theddia għall-pożizzjoni ta' Ħong Kong bħala ċ-ċentru finanzjarju ewlieni tal-Asja. Il-kunsens fil-komunita tan-negozju kien li Ħong Kong għandu bżonn li jsaħħaħ il-vantaġġi li għandu sabiex iżomm il-kompetittività tiegħu. Ir-rabtiet ekonomiċi bejn Ħong Kong u l-kumplament taċ-Ċina komplew jissaħħu bl-espansjoni tal-firxa tas-servizzi koperti mill-ftehim ta' kummeċ ħieles li għandhom bejniethom. Fid-29 ta’ Awwissu 2013, Ħong Kong u l-kumplament taċ-Ċina ffirmaw is-Suppliment X tal-Ftehim għal Sħubija Ekonomika aktar mill-Qrib (CEPA). Iż-żewġ partijiet iddikjaraw pubblikament li l-ambitu u l-profondità tal-liberalizzazzjoni skont is-CEPA tmur lil hinn minn kull ftehim ta' kummerċ ħieles konklużi mill-kumplament taċ-Ċina ma' sħab oħra. B’kollox issa hemm 403 miżuri ta' liberalizzazzjoni għall-kummerċ fis-servizzi skont is-CEPA. Il-gvern ċentrali impenja ruħu li tinkiseb il-liberalizzazzjoni tal-kummerċ fis-servizzi bejn il-kumplament taċ-Ċina u Ħong Kong permezz tas-CEPA sal-aħħar tal-2015, jiġifieri qabel it-tmiem tat-12-il Pjan ta' Ħames Snin. Il-gvern provinċjali ta' Guangdong nieda l-proposta sabiex Guangdong, Ħong Kong u Makaw jinġabru flimkien f'żona ta’ kummerċ ħieles, bil-għan li jkun hemm il-liberalizzazzjoni tal-kummerċ fis-servizzi bejn il-provinċja ta' Guangdong u Ħong Kong sal-aħħar tal-2014. Il-gvernijiet ta’ Ħong Kong u ta' Guangdong investew flimkien fi proġetti infrastrutturali kbar, bil-ħolqien ta' konnessjonijiet tat-trasport ġodda bejn Ħong Kong u d-Delta tax-Xmara Pearl. Il-kostruzzjoni tal-linja ferrovjarja rapida Guangzhou-Shenzhen-Ħong Kong u l-Pont Ħong Kong-Zhuhai-Makaw, inbdiet fl-2010 u qiegħed isir progress kostanti. Bi tweġiba għas-sejħiet mill-komunità tan-negozju lokali, Ħong Kong sar iktar attiv f'inizjattivi reġjonali u plurilaterali biex iżomm il-kompetittività tiegħu bħala fus reġjonali tas-servizzi u l-kummerċ. Ħong Kong inizjalment kellu l-intenzjoni li jingħaqad maż-żona ta' kummerċ ħieles bejn l-Assoċjazzjoni tan-Nazzjonijiet tax-Xlokk tal-Asja (Association of Southeast Asian Nations - ASEAN) u ċ-Ċina iżda eventwalment aċċetta l-proposta tal-ASEAN li jinnegozja ftehim bilaterali. F'Mejju 2013, Ħong Kong ħabbar li se jieħu sehem f'negozjati għal Ftehim dwar il-Kummerċ fis-Servizzi (Trade in Services Agreement - TiSA) li jinvolvi 23 membru tal-Organizzazzjoni Dinjija tal-Kummerċ. Minbarra s-CEPA, Ħong Kong iffirma ftehimiet ta' kummerċ ħieles ma' New Zealand, l-Assoċjazzjoni Ewropea tal-Kummerċ Ħieles u maċ-Ċili. Domestikament, il-prijorità ċentrali għall-gvern fl-2013 kienet l-attività qawwija żżejjed fis-suq tal-proprjetà. Tnediet sensiela ta' miżuri biex titrażżan id-domanda, inkluż permezz ta' ħlas imdaqqas ta' bolla fuq it-tranżazzjonijiet tal-proprjetà u l-issikkar tar-regoli għas-self ipotekarju. Il-gvern ukoll abolixxa mekkaniżmu ta' lista tal-applikazzjonijiet li kien ilu jeżisti 14-il sena, u reġa' akkwista r-rwol ewlieni fil-bejgħ ta' siti tal-gvern fil-programm annwali ta' bejgħ ta' art permezz ta' bejgħ ta' art imniedi mill-gvern. Bħala riżultat ta' dan il-prezzijiet tal-akkomodazzjoni ġew stabilizzati b'mod li jinħass, u l-volum tal-bejgħ niżel b'mod qawwi b'37,7 %[6] fl-2013. Quddiem ir-riskju ta' espansjoni qawwija fis-suq tal-assi f'ambjent ta' rata ta' imgħax baxxa ħafna, il-gvern kemm-il darba lissen id-determinazzjoni tiegħu li jibqa' għaddej b'dawn il-miżuri fiskali stretti, minkejja l-pressjoni li saret mis-settur tal-proprjetà immobbli. Il-Kap Eżekuttiv Leung impenja wkoll ruħu biex iżid il-provvista tal-akkomodazzjoni biex jilqa' għall-problema ta' żieda qawwija fil-prezzijiet tal-akkomodazzjoni li kienu qed iwasslu biex il-pubbliku in ġenerali ma jkunx jista' jlaħħaq magħhom, u dan kollu kien qed iwassal għal skuntentizza soċjali. Il-gvern ħabbar strateġija dwar l-akkomodazzjoni mmexxija mid-domanda, bl-għan li jinħolqu 470 000 unità ġdida ta' akkomodazzjoni matul id-deċenju li ġej, li minnhom 60 % jkunu akkomodazzjoni pubblika. Il-gvern kabbar l-isforzi tiegħu biex jindirizza d-differenzi li bdew jiżdiedu fid-dħul u fil-ġid. Mossa ewlenija kienet il-pubblikazzjoni, għall-ewwel darba, tas-soll tal-faqar uffiċjali għal Ħong Kong f'Settembru 2013 li ġie stabbilit bħala n-nofs tad-dħul medju fix-xahar ta' kull unita domestika. Analiżi tas-sitwazzjoni li saret fl-2012 uriet li qabel l-intervent kien hemm 541 000 unità domestika b'total ta' 1 312 000 persuna li kienu jinsabu taħt dan is-soll u li r-rata tal-faqar kienet ta' 19,6 % Wara l-intervent, madwar miljun persuna kienu jinsabu taħt is-soll tal-faqar, li tfisser rata tal-faqar ta' 15,2 %. Il-pubblikazzjoni tas-soll tal-faqar qajmet l-aspettattivi li l-gvern kien se jieħu miżuri aktar effettivi biex itaffi l-faqar. Il-gvern nieda konsultazzjoni ta' erba' xhur dwar il-politika ta' Ħong Kong dwar il-popolazzjoni f'Ottubru 2013, bil-ħsieb li jikseb kunsens ġenerali u biex ifassal miżuri ta' politika sostenibbli. Huwa stmat li l-forza lavorattiva se tibda tonqos mill-2018 'l quddiem. Kemm it-tnaqqis tal-faqar kif ukoll l-għajnuna lil popolazzjoni li qed tikber fl-eta se jkunu sfidi fiskali kruċjali għat-tul. Il-gvern se jkollu bżonn jiġġestixxi aġenda ta' politika kumplessa u kontroversjali fis-snin li ġejjin, li tinkludi żieda fil-produttività; l-attrazzjoni tat-talent; l-importazzjoni ta' ħaddiema; l-assimilazzjoni ta' immigranti ġodda; l-għajnuna soċjali; il-kura tal-anzjani; is-sostenibbiltà fiskali; il-ġestjoni tat-tkabbir ekonomiku filwaqt li tinżamm soċjetà bbilanċjata u armonjuża. Il-komunita kummerċjali f'Ħong Kong semmgħet leħinha b'mod qawwi fil-kwistjoni tan-nuqqas ta' ħaddiema, u appellat għal reġim aktar rilassat ta' dħul ta' ħaddiema. Il-Kamra Ġenerali tal-Kummerċ ta' Ħong Kong allegat li kien hemm sa 110 000 post tax-xogħol battal (f'Lulju 2013), qrib l-ogħla livell li qatt kien hemm ta' 122 000 fl-1989. In-nuqqas ta' ħaddiema jinħass fis-setturi tal-kostruzzjoni, il-kummerċ bl-imnut, is-servizzi ristorattivi u s-servizzi ta' kura. Il-kwistjoni għandha mnejn tqajjem dibattiti sħan bejn il-unjons tal-ħaddiema, il-leġiżlaturi u l-mexxejja tan-negozju fil-futur. Quddiem sfond ta' kundizzjonijiet favorevoli għall-ħaddiema, il-pagi għolew b'mod konsiderevoli fl-2013. Il-ħaddiema b'livell baxx ta' sengħa wkoll gawdew minn żidiet sinifikanti fil-paga, riflessjoni tal-kundizzjonijiet ġeneralment stretti fis-suq tax-xogħol. Il-paga minima statutorja għoliet minn HKD 28 għal HKD 30 f'Mejju 2013. Il-gvern ħareġ b'żewġ pjani importanti ta' politika ambjentali fl-2013: Pjan dwar l-arja nadifa għal Ħong Kong" u wieħed dwar l-użu sostenibbli tar-riżorsi għall-perjodu 2013–22. Issostitwixxa wkoll l-indiċi dwar it-tniġġiż tal-arja b'indiċi ġdid dwar il-kwalita tal-arja bbażat fuq l-aspett tas-saħħa biex b'hekk in-nies f'Ħong Kong jingħataw informazzjoni dwar ir-riskji għas-saħħa fuq perjodu qasir abbażi ta' informazzjoni f'ħin reali tal-livelli ta' tniġġiż fl-arja. Il-pjan ta' azzjoni dwar ir-riżorsi għandu l-mira li jitnaqqas l-iskart solidu b'40 % fi żmien għaxar snin u jinkludi skema possibbli ta' tariffi fuq l-iskart, l-espansjoni tal-miżbliet eżistenti u l-bini ta' inċineratur ġdid, u li jiġi nkoraġġit aktar riċiklar u tnaqqis ta' skart mis-sors. Il-pubbliku qiegħed juri li l-kwistjonijiet lil jolqtu lill-ambjent qegħdin jippreokkupawh dejjem aktar, u qiegħed jinteressa ruħu dwarhom. L-implimentazzjoni ta' dawn il-pjani tal-gvern tkun tirrekjedi impenn politiku qawwi, impenn mill-pubbliku, apoġġ mill-komunita b'mod ġenerali u kooperazzjoni transfruntiera mad-Delta tax-Xmara Pearl, b'mod partikolari fejn jidħu iniżjattiva dwar l-arja nadifa. Ir-Relazzjonijiet u l-Kooperazzjoni bejn l-Unjoni Ewropea u Ħong Kong Fl-2013, ir-relazzjonijiet bilaterali u l-kooperazzjoni bejn l-Unjoni Ewropea u Ħong Kong komplew jiżviluppaw u jsiru aktar profondi. Ħong Kong għadu attur importanti fir-reġjun u perkors kruċjali għall-flussi min-naħa għall-oħra tal-kummerċ u tal-invesstiment bejn l-UE u l-kumplament taċ-Ċina. L-UE żammet il-pożizzjoni tagħha bħala t-tieni l-akbar imsieħeb kummerċjali ta' Ħong Kong wara l-kumplament taċ-Ċina[7]. Il-kummerċ bilaterali bejn l-UE u Ħong Kong irreġistra tkabbir ta' 3,9 % biex laħaq l-ammont ta' EUR 46 biljun fl-2013, bl-UE tgawdi bilanċ pożittiv kummerċjali li qed jikber[8]. L-UE kienet l-akbar sors ta' kumpaniji barranin f'Ħong Kong b'total ta' 1 921 kumpanija, li jinkludu 452 kwartier reġjonali, 725 uffiċċju reġjonali u 744 uffiċċju lokali (f'Ġunju 2013)[9]. In-negozji tal-UE huma attivi f'firxa wiesgħa ta' setturi, prinċipalment fis-servizzi finanzjarji u tan-negozju, fil-kummerċ, fil-loġistika, fil-kostruzzjoni u fil-bejgħ bl-imnut. Il-kumpaniji tal-UE huma atturi kruċjali fis-settur bankarju, tal-assigurazzjoni u tat-titoli ta' Ħong Kong. Bħala l-bażi ta' waħda mill-akbar komunitajiet ta' negozju Ewropej fl-Asja, għadu jiġbed lejh għadd konsiderevoli ta' ċittadini Ewropej li jgħixu u jaħdmu hemm. Ir-relazzjonijiet ta' investiment bejn l-UE u Ħong Kong issaħħew b'mod sinifikanti f'dawn l-aħħar snin. Il-flussi ta' investiment dirett barranin tal-UE (IDB) lejn Ħong Kong ikkwadripplikaw minn EUR 3,7 biljun fl-2009 għal EUR 15-il biljun fl-2012[10], f'riflessjoni tal-interess sostnut tan-negozju mill-UE f'Ħong Kong bħala fus ta' investiment. L-influssi ta' IDB minn Ħong Kong lejn l-UE irreġistraw ammont medju annwali ta' EUR 5,3 biljun matul l-istess perjodu. L-istokk ta' IDB miżmum mill-UE f'Ħong Kong għola minn EUR 90 biljun fl-2009 għal EUR 133 biljun fl-2012. B'mod korrispondenti, l-istokk ta' IDB miżmum minn Ħong Kong fl-UE kważi rdoppja minn EUR 27,5 biljun għal EUR 50 biljun matul l-istess perjodu. Il-komunita tan-negozju tal-UE tapprezza r-rispett għall-istat tad-dritt f'Ħong Kong, l-istandards għolja ta' trasparenza, il-libertajiet ta' informazzjoni u tal-midja, l-aċċess preferenzjali għas-suq taċ-Ċina kontinentali u d-disponibbiltà ta' fornituri ta' servizzi ta' kwalità għolja. L-UE tqis dawn il-fatturi bħala essenzjali biex Ħong Kong jibqa' miexi 'l quddiem u biex iżomm il-qawwa tiegħu bħala ċentru ta' negozju reġjonali u internazzjonali. Is-seba' laqgħa ta' djalogu strutturat bejn l-Unjoni Ewropea u l-Gvern ta' Ħong Kong SAR saret f'Ħong Kong fl-14 ta’ Novembru 2013. Id-djalogu strutturat huwa pjattaforma effettiva li tippermetti lill-UE u lil Ħong Kong jiddiskutu kwistjonijiet ta' interess reċiproku u jidentifikaw oqsma għall-kooperazzjoni fil-futur. Fil-laqgħa tal-2013, iż-żewġ naħat qablu li jsaħħu l-kooperazzjoni u l-iskambji fejn jidħlu l-edukazzjoni, l-innovazzjoni, l-ambjent u l-liġi tal-kompetizzjoni. L-UE apprezzat l-isforzi ta' Ħong Kong li jaġġorna r-regolmenti tiegħu tas-servizzi finanzjarji u l-impenn attiv tiegħu kontra l-attivitajiet ta' ħasil ta' flus u l-iffinanzjar tat-terroriżmu. L-UE esprimiet ix-xewqa tagħha li timpenja lil Ħong Kong f'taħdidiet tekniċi dwar l-iskambju awtomatiku ta' informazzjoni li tolqot it-tassazzjoni, fil-kunsiderazzjoni ta' żviluppi internazzjonali fil-qasasm tal-kooperazzjoni bejn l-awtoritajiet tat-taxxa u biex isir progress malajr dwar l-aġġornar tal-ftehimiet dwar is-servizzi tal-ajru bejn l-Istati Membri tal-UE u Ħong Kong sabiex il-ftehimiet bilaterali bejnitehom dwar is-servizzi tal-ajru jkunu konformi mal-klawżola ta' deżinjazzjoni tal-UE. L-UE esprimiet ukoll ix-xewqa li jiġi intensifikat id-djalogu regolatorju fil-qasam tal-fondi ta' investiment. Fl-2013 kien hemm għadd ta' żjajjar ta' livell għoli mill-istituzzjonijiet tal-Unjoni Ewropea lejn ir-RAS ta' Ħong Kong. Iż-żjara ta' profil l-aktar għoli kienet dik tal-President tal-Kummissjoni Ewropea José Manuel Barroso f'Novembru, li matulha huwa ltaqa' mal-Kap Eżekuttiv ta' Ħong Kong u mal-President tal-Kunsill Leġiżlattiv. Il-President Barroso tkellem f'avveniment li jfakkar l-20 anniversarju mill-ftuħ tal-Uffiċċju tal-Unjoni Ewropea f'Ħong Kong u Makaw, u saħaq fuq ir-rabtiet antiki bejn l-UE u Ħong Kong u l-impenn tal-UE fl-ogħla livelli biex din ir-relazzjoni tkompli tiżviluppa. Żjara oħra ta' livell għoli kienet dik tal-President tal-Awtorita Bankarja Ewropea, Andrea Enria, f'Marzu. Permezz ta' żjarat regolari ta' uffiċjali għolja ġie żgurat li jkun hemm skambju f'oqsma ta' interess komuni bħal ma huma r-relazzjonijiet esterni tal-Unjoni Ewropea, ir-regolament dwar is-servizzi finanzjarji, il-kwistjonijiet makroekonomiċi, il-kummerċ u l-investiment, is-sigurtà tal-ikel u tal-prodotti u l-ambjent u l-kompetizzjoni. Erba' delegazzjonijiet tal-Parlament Ewropew ukoll żaru Ħong Kong u kienu ta' għajnuna biex komplew jitjiebu r-relazzjonijiet u l-kooperazzjoni bilaterali mal-Kunsill Leġiżlattiv. In-negozji Ewropej f'Ħong Kong huma rrappreżentati primarjament mill-Kamra tal-Kummerċ Ewropea, li organizzat għadd ta' attivitajiet biex tiffaċilita d-djalogu mal-gvern u tejbu l-profil tan-negozju u l-industrija tal-UE fl-2013. Xi wħud mill-attivitajiet tal-Kamra matul is-sena saru bi sħab mal-Programm Akkademiku bejn l-UE u Ħong Kong (EUAP) li tnieda fl-1 ta' Settembru 2012. Il-EUAP jinkorpora konsorzju mmexxi mill-Università Battista ta' Ħong Kong, li jinkludi l-Università Ċiniża ta' Ħong Kong, l-Università ta' Ħong Kong u l-Università ta' Lingnan. L-objettivi tiegħu huwa li jippromwovi r-riċerka akkademika, li jiżviluppa attivitajiet ta’ komunikazzjoni biex tittejjeb il-viżibilità tal-UE u li jsaħħaħ il-kooperazzjoni akkademika mal-istituzzjonijiet ta' edukazzjoni superjuri tal-UE. Sabiex ikomplu jissaħħu r-rabtiet ma' Ħong Kong, il-missjonijiet diplomatiċi mill-UE u l-Istati Membri tagħha komplew bl-isforzi diplomatiċi pubbliċi biex jgħollu l-profil tal-UE f'Ħong Kong, iżidu l-għarfien tal-linji ta' politika tal-UE u jipprovdu aktar informazzjoni dwarhom. Dawn il-linji ta' politika jinkludu politiki relatati mal-kummerċ u politiki regolatorji, l-enerġija u t-tibdil fil-klima, ir-regolamentazzjoni tas-servizzi finanzjarji, kwistjonijiet doganali, il-politiki dwar l-ugwaljanza bejn is-sessi, id-djalogu interkulturali, kwistjonijiet akkademiċi u r-rwol tal-UE fid-dinja. Veikolu kruċjali għal dan kienet is-sensiela ta' laqgħat li ħalliet il-frott bejn il-Kapijiet tal-Missjonijiet tal-UE, membri għolja tal-Gvern ta' Ħong Kong u tal-Kunsill Leġiżlattiv u personalitajiet oħra ta' livell. Il-missjonijiet diplomatiċi tal-UE ħadmu flimkien mill-qrib ukoll biex isaħħu l-kuntatti bejn in-nies u biex jippromwovu l-iskambji akkademiċi permezz ta' attivitajiet konġunti bħall-Fiera tal-Edukazzjoni Superjuri tal-UE, il-Festival tal-Films tal-UE u l-inizjattiva "Model EU". L-UE se tkompli tkabbar ir-relazzjoni tagħha ma' Ħong Kong, iżżid ir-rabtiet ekonomiċi, kummerċjali u ta' investiment, tkompli ttejjeb il-kooperazzjoni man-negozji u mas-soċjetà ċivili u tippromwovi l-mobbiltà u l-iskambji mal-poplu ta’ Ħong Kong. Il-prijoritajiet ċentrali għall-2014 jinkludu: ir-regolamentazzjoni tas-servizzi finanzjarji u t-tassazzjoni; il-kwistjonijiet doganali; l-infurzar tad-drittijiet ta' proprjetà intellettwali; aktar żviluppi fir-rabtiet fl-edukazzjoni, ir-riċerka, il-kummerċ u l-investiment. [1] "Consultation Document on the Methods for Selecting the Chief Executive in 2017 and for Forming the Legislative Council in 2016." Dan id-dokument huwa marbut mal-formazzjoni tal-Kunsill Leġiżlattiv fl-2016 u mhux fl-2020. [2] Sors: Il-Bord tat-Turiżmu ta’ Ħong Kong. [3] Ħong Kong ġie ikklassifikat bħala t-tieni post l-aktar favorevoli għall-kummerċ fid-dinja wara Singapor fir-rapport "Doing Business 2014" imħejji mill-Grupp tal-Bank Dinji. Skont ir-rapport tal-2013 tal-UNCTAD dwar l-Investiment Dinji, Ħong Kong kien it-tielet l-akbar riċevitur ta’ Investiment Dirett Barrani fid-dinja (USD 75 biljun), u t-tielet l-akbar sors ta’ IDB fl-Asja (USD 84 biljun) fl-2012. [4] L-indikaturi ekonomiċi kollha relatati mal-ekonomija ta' Ħong Kong huma statistika uffiċjali rilaxxata mid-Dipartiment taċ-Ċensimenti u l-Istatistika ta’ Ħong Kong. [5] Skont l-Awtorità Monetarja ta’ Ħong Kong, fi tmiem l-2013, it-total ta' depożiti f'RMB u taċ-ċertifikati pendenti ta' depożiti f'RMB kienu jammontaw għal CNH 1 053 biljun. It-total ta' depożiti f'RMB u ta' ċertifikati pendenti ta' depożiti f'RMB pendenti fi tmiem l-2012 kien ta' CNH 720 biljun. [6] L-għadd ta' ftehimiet għax-xiri ta' proprjetà residenzjali niżel għal 50 676 fl-2013 minn 81 333 fl-2012, skont il-gvern tar-RAS ta' Ħong Kong. [7] Il-klassifikazzjoni hija bbażata fuq l-istatistika tal-kummerċ maħruġa mid-Dipartiment taċ-Ċensiment u tal-Istatistika ta' Ħong Kong. [8] Sors: Eurostat: Dejtabejż Comext. [9] Sors: Id-Dipartiment taċ-Ċensiment u l-Istatistika ta' Ħong Kong [10] Id-dejta dwar l-IDB miksuba mill-Eurostat fis-16 ta' Diċembru 2013.